Per Clausen (EL), 2010-01-21:
Det skal ikke være nogen hemmelighed, at Enhedslisten i den politiske indsats, vi har ydet for at få sat en stopper for de sundhedsskadelige effekter, der kommer fra anvendelsen af kemikalier i vores samfund i dag, er stødt på ganske forskellige reaktioner fra de forskellige ministerier og de forskellige ministre.
Så jeg synes måske, at en af de ting, der kunne være en interessant og vigtig opgave, var, hvis regeringen kunne få en fælles linje og en fælles holdning til, at det her spørgsmål var vigtigt.
Og jeg ville foretrække, at man tog udgangspunkt i miljøministerens indgangsvinkel til den her debat – jeg advarer stærkt imod, at man bruger fødevareministerens indgangsvinkel, som jo er direkte skadelig og går i den direkte forkerte retning.
Der er jo, som flere i dag har været inde på, tale om, at vi står over for nogle ganske alvorlige udfordringer.
Vi kan konstatere en række sundhedsmæssige problemer, som meget tyder på stammer fra en række forskellige kemikalier.
Det drejer sig bl.a. om de hormonforstyrrende stoffer, hvis effekter, så vidt vi i hvert fald umiddelbart kan konstatere, jo ikke begrænser sig til at påvirke hormoner, sådan at vi ser nogle udviklingstendenser, som vi ikke bryder os om, herunder den meget beklagelige udvikling, at mænd får sværere ved at være med til at producere børn, hvilket jo sådan set er et generelt samfundsmæssigt problem, men også sammen med andre kemiske stoffer spiller ind i spørgsmålet vedrørende kræft og kræftrisiko.
Så uanset i hvilken rækkefølge man sætter menneskers liv og livskvalitet og samfundsøkonomi, vil det altså være afgørende at gribe ind i forhold til det.
Forebyggende arbejde handler jo om i nogle tilfælde at udfase og forbyde stoffer, og i andre tilfælde handler det om at begrænse stoffer.
Og da vi jo lever i en verden, hvor behovet for og kravet om at have videnskabelig dokumentation, før man griber ind over for erhvervslivets hellige ret til at tjene penge, så er det naturligvis nødvendigt med en forskningsindsats, en undersøgelsesindsats og en forebyggende indsats på de her områder.
Det blev nævnt – og det kan jeg da også tilslutte mig – at det er rigtig godt, at vi har fået lavet en kemikaliehandlingsplan.
Jeg må bare tilføje, at det altså ikke var sådan, da vi forlod møderne om kemikaliehandlingsplanen, at alle partier sagde: Hermed har vi fået det beløb, vi har brug for, her har vi opnået det, vi skal.
Jeg kan forsikre, at der var andre partier end Enhedslisten, som foreslog langt højere beløb end det, det endte med.
Så det var ikke sådan, at tilfredsheden dermed var total.
Men det, man måske skal bemærke, er, at det går igen flere gange i teksten i aftalen, at vi, der indgik forliget, har det grundsyn, at der er brug for, at Ministeriet for Sundhed og Forebyggelse yder en konstruktiv indsats.
Det blev sådan i ministerens besvarelse i dag til, at man ville fortsætte med den konstruktive indsats, man havde ydet indtil nu.
Jeg tror, at hvis det havde været opfattelsen blandt forligspartierne, at vi bare skulle skrive, at nu skulle Ministeriet for Sundhed og Forebyggelse fortsætte med at yde en konstruktiv indsats, så ville regeringens gode venner i Venstre, De Konservative og Dansk Folkeparti have sørget for, at det var det, der kom til at stå.
Nu kom der i stedet for til at stå, at man skulle yde en konstruktiv indsats fremover, og det opfatter jeg som et meget, meget klart signal om, at vi forventer en bedre indsats fra den side fremover.
Så har nogle syntes, det var lidt muntert, at vi ikke kunne sætte præcise beløb på og den slags, men det ligger jo ligesom i sagens natur, at når man laver en aftale om, at der inden for Miljøministeriet afsættes nogle penge, så kan man ikke der aftale, at der også inden for Ministeriet for Sundhed og Forebyggelse skal afsættes et bestemt beløb.
Det højeste, man kan drive det til, er en klart udtrykt forventning om, at der ydes en bedre indsats fra Ministeriet for Sundhed og Forebyggelse fremover.
Det er det, som ligger i aftalen, og hvis man vælger at tolke de udtalelser, der er kommet i dag fra Venstres, De Konservatives og Dansk Folkepartis ordførere, positivt, så kan man vel også opfatte det, som at der en lille, forsigtig tilslutning til det, og det synes jeg er rigtig godt.